Дыщэри дыжьынри Налшык къашэ
Урысейм щIыхь зиIэ и тренер Бубукин Валентин и фэеплъу футболымкIэ V дунейпсо сабий-ныбжьыщIэ зэпеуэ Сочэ и «Дыгъэмыс» комплексым щекIуэкIащ. Налшык и «Спартак» клубым зыщызыгъасэ, 1999 гъэм къалъхуа футболистхэм абы япэ увыпIэр къыщахьащ. Налшыкдэсхэм дыщэ медалхэр къаритащ дунейпсо класс зиIэ арбитр цIэрыIуэ, СССР-м и Футбол арбитрхэм я ассоциацэм и япэ президент, профессор Шкловский Эдуард.
КIэух зэпеуэм хьэр-хуэрэгъу щызэхуэхъуащ Налшык и командэхэр икIи «Спартак»-м пенальтикIэ текIуэныгъэр къыфIихьащ «Спартак-Налшыкым». Апхуэдэ щIыкIэкIэ, зэхьэзэхуэм дыщэри дыжьынри къыщызыхьар налшыкдэсхэрщ.
А зэпеуэм топджэгу нэхъыфI щыхъуащ «Спартак» ПФК-м и футболист Шевцов Артём. Шумахуэ Идар гъуащхьауэ нэхъыфIщ.
Гугъуэт Заремэ.
